Tjuenbor’n

Tjuenbor'n eller Tjuenborgen (251 moh.), av og til også nevnt som Tjuvenborgen, er en bygdeborg som ligger som et forsvarsverk på en liten kolle mellom de to innsjøene Svartvatna (Svartvannet) og Væleren på Holleia i Ringerike kommune, omkring 2–3 km sør-sørøst for Hovinkoia og sør for Hovinsetra. Det spekuleres derfor i om borgen knytter seg til samfunnet rundt den gamle storgården Hovin på Tyristrand. Denne delen av Holleia ligger i et område som inngikk i tidligere Tyristrand herredskommune. Bygdeborgen stammer fra jernalderen og er et automatisk fredet kulturminne. Det indre borgområdet er småkupert og anlegget har hatt doble murer av mellomstor bruddstein, innimellom også noe større bruddstein og rundkamp. Deler av muren er sammenrast.
Tjuenbor'n (Holleia) og Tjuvenborgen (Strømsoddbygda) blir på grunn av navnene ofte forvekslet. Navnet antyder også i dette tilfellet, som i mange andre tilfeller for slike bygdeborger, at befestningen kan ha vært tilholdssted for røvere. Hva de røvet er imidlertid en gåte, for rundt bygdeborgen lå det neppe mye verd å stjele fra. Det kan tenkes at det i fordums tid har vært en slags ferdavei der, mellom Tyristrand/Nakkerud-området og over Holleia til Soknedalen, men det er kun et tråkk som fører over der i dag. Det ligger heller ingen storgårder så nært at borgen kunne tenkes å ha fungert som et forsvarsverk for lokalbefolkningen, så kan hende var det fisk og vilt som ble stålet? Om dette vet man imidlertid ingen ting i dag. Til Væleren går det nå bilvei fra Tyristrand, men den er bom-belagt og ender opp på østsiden av innsjøen. Der ligger det også ei mindre hyttegrend.


== Sagnet om «Tiril-Tove» ==
Sagnet om «Tiril-Tove» er et såkalt vandresagn, noe som betyr at det er knyttet opp mot flere plasser. Akkurat dette sagnet er i så måte av internasjonal karakter, i det sagnet også har sin like i det irske sagnet «The Robbers and the captive Girl». I Norge er det blant annet knyttet til Dugurdmålsnatten i Sigdal kommune, Tjubørjen i Kongsberg kommune, og de to bygdeborgene Tjuvenborgen og Tjuenbor'n (denne) i Ringerike kommune. Tilsvarende sagn om tyver og røvere er heller ikke uvanlig ved andre sørnorske bygdeborger, men dette er nok en av de mest utførlige beretningene.Ifølge sagnet skal røverne ha overfalt gjeterjenta «Tiril-Tove» på setra og fraktet henne og mye tjuvgods opp til røverborgen. Her ble den stakkars jenta holdt som fange, og fortvilet diktet hun ei vise med følgende tekst: 

Tiril-Tiril-Tove, tolv mand i skove, vesle baane dænger de, buhunden hænger de, bjeldekua binder de, storstuten stinger de, budraatten bær de fra, mig vil de med sig ha, langt, langt borti skove.

Tiril-Tove sang visa utover dalen, men ingen hørte henne. Da røverhøvdingen ville gifte seg med henne, sa Tiril-Tove ja, på den betingelse at hun fikk gå tilbake til gården (i tradisjonen Hovin) og etter brudesølv. Det fikk hun, men måtte love å ikke snakke med noen. Men på veien tilbake merket hun veien med tøystykker så husbondfolket kunne skjønne hvor hun ble holdt fanget. Tilbake på Tjuenborgen skjenket hun røverne fulle, og bygdefolket tok seg ned til røverhula fra den minst bratte sida og overmannet tjuvpakket. Flere av røverne styrtet i døden utfor stupet fra Tjuenborgen, som fjellet ble hetende etterpå, men for Tiril-Tove endte historien godt.


== Se også ==
Kulturminner i Ringerike
Fjellbråtakollen (Bergsund/Ådal)
Oppenborgen (Heradsbygda/Kilemoen)
Tjuvenborgen (Strømsoddbygda/Ådalsfjellene)
Nærstad skanse (Nærstadmarka)
Hesthagaberget (Hole)


== Referanser ==


== Eksterne lenker ==
«Tjuenbor’n». Kulturminnesøk. Riksantikvaren – Direktoratet for kulturminneforvaltning.